CWT วางเป้ากำลังผลิตไฟฟ้าในมือ 55 MW ภายในปี 61
 CWT วางเป้ากำลังผลิตไฟฟ้าในมือ 55 MW ภายในปี 61 พร้อมมั่นใจรายได้ปีนี้เข้าเป้า 1.6 พันลบ.
13 ก.ค. 2560

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า บริษัทวางเป้าหมายเบื้องต้นที่จะมีกำลังการผลิตไฟฟ้าพลังงานทดแทนในมือเพิ่มเป็น 55 เมกะวัตต์ ภายในปี 61 ทั้งจากโรงไฟฟ้าชีวมวล โรงไฟฟ้าพลังแสงอาทิตย์ และโรงไฟฟ้าขยะ จากปัจจุบันที่มีแล้ว 14.5 เมกะวัตต์
บริษัทเดินหน้าขยายกำลังผลิตไฟฟ้าในมือ โดยอยู่ระหว่างการเจรจาเข้าซื้อกิจการโรงไฟฟ้าชีวมวลขนาด 9.9 เมกะวัตต์ที่ตั้งอยู่ใกล้เคียงกับโรงไฟฟ้าโคกเจริญที่เป็นโรงไฟฟ้าแห่งแรกของบริษัทใน จ.สระแก้ว ซึ่งโรงไฟฟ้าดังกล่าวเคยเปิดเดินเครื่องมาแล้ว แต่ประสบปัญหาในการดำเนินธุรกิจทำให้ต้องหยุดเดินเครื่องไป ดังนั้น หากสามารถบรรจุข้อตกลงได้ก็จะสามารถกลับมาเดินเครื่องผลิตกระแสไฟฟ้าได้ทันที คาดว่าจะต้องใช้เงินลงทุนราว 900 ล้านบาท
ส่วนโรงไฟฟ้าโคกเจริญ ขนาด 9.9 เมกะวัตต์ มีสัญญาขายไฟฟ้า (PPA) 8 เมกะวัตต์ อยู่ระหว่างการก่อสร้างคาดว่าจะแล้วเสร็จและเดินเครื่องได้ตามแผนงานภายในเดือน มี.ค.61 โดยจะจ่ายไฟเข้าระบบเชิงพาณิชย์ (COD) ได้ภายในไตรมาส 2/61 คาดว่าจะใช้ระยะเวลาคืนทุนราว 5-6 ปี
พร้อมกันนั้น ยังเตรียมแผนเข้ายื่นข้อเสนอขายไฟฟ้าในโครงการโรงไฟฟ้าขยะชุมชนจำนวน 5 โครงการ โดยคาดหวังจะได้เข้าร่วมอย่างน้อย 3 โครงการ ขนาดกำลังผลิตโรงละ 9.9 เมกะวัตต์ มี PPA ที่ 8 เมกะวัตต์ ซึ่งขณะนี้ได้เจรจาความร่วมมือเบื้องต้นกับเทศบาลเมืองของจังหวัดในภาคกลางและภาคเหนือไว้แล้ว คาดว่าจะมีปริมาณขยะรองรับไม่น้อยกว่า 300-500 ตัน/วัน ประเมินการลงทุนแห่งละราว 1.5 พันล้านบาท และน่าจะได้รับอัตราการรับซื้อไฟฟ้าที่ 5.6 บาท/หน่วย
นายวีระพล กล่าวว่า แผนก่อสร้างโครงการโรงไฟฟ้าขยะ ซึ่งเป็นเทคโนโลยีจากเยอรมนี จะต้องประกอบด้วยโรงแยกขยะที่จะต้องร่วมทุนกับทางเทศบาลและมีการแบ่งส่วนแบ่งรายได้จากการกำจัดขยะ โดยขยะที่เผาไหม้ได้ก็จะถูกส่งเข้าโรงไฟฟ้าขยะ และขยะอีกส่วนหนึ่ง ซึ่งเป็นขยะเปียกจะนำไปหมักเป็นก๊าซเพื่อป้อนให้กับโรงไฟฟ้าชีวภาพที่อาจจะมีขนาดประมาณ 1-2 เมกะวัตต์ขึ้นกับปริมาณขยะดังกล่าว
สำหรับเงินลงทุนในโครงการโรงไฟฟ้าขยะจะนำมาจากเงินทุนของบริษัทราว 1.5 พันล้านบาท และเงินกู้ราว 3 พันล้านบาท ซึ่งในส่วนของเงินทุนของบริษัทนั้นหากได้เข้าร่วมโครงการบริษัทก็จะเสนอขายหุ้นเพิ่มทุนตามที่ที่ประชุมผู้ถือหุ้นได้อนุมัติการออกและเสนอขายหุ้นสามัญเพิ่มทุนให้แก่นักลงทุนโดยเฉพาะเจาะจง (Private  Placement) จำนวนไม่เกิน 200 ล้านหุ้นเอาไว้ส่วนหนึ่งแล้ว
“เรากำลังรอประกาศจากมหาดไทยซึ่งน่าจะมีการกำหนดประเด็นสำคัญอย่าง ปริมาณขยะ สภาพแวดล้อม ประชากรในชุมชนรอบโรงไฟฟ้าในรัศมี 3 กิโลเมตรที่จะต้องรับฟังความเห็น จากนั้นก็ต้องเอามาศึกษาโครงการทั้งหมด”นายวีระพล กล่าว
ส่วนโรงไฟฟ้าโซลาร์ฟาร์มที่ร่วมกับสหกรณ์การเกษตรเพื่อการตลาดลูกค้า ธ.ก.ส.สมุทรสาคร ซึ่งบริษัท ชัยวัฒนา กรีน เพาเวอร์ จำกัด ( CWTG) ซึ่งเป็นบริษัทย่อยของ CWT ร่วมลงทุนกับบริษัท บลู โซลาร์ฟาร์ม 3 จำกัด (BSF3) โดยเข้าถือหุ้นในสัดส่วน 49% โดยเป็นผู้สนับสนุนโครงการของสหกรณ์การเกษตรเพื่อการตลาดลูกค้า ธ.ก.ส.สมุทรสาคร จำกัด ได้ COD ไปแล้วตั้งแต่เดือน ธ.ค.59
ด้านแนวโน้มผลประกอบการของบริษัทนั้น นายวีระพล กล่าวว่า รายได้ของบริษัทจะเติบโตได้ดีขึ้นมากในปี 61 หลังจากรับรู้ธุรกิจโรงไฟฟ้าเข้ามามากขึ้น จากปีนี้คาดว่ารายได้จะเติบโตขึ้นเป็น 1.6 พันล้านบาท โดยในปีหน้าสัดส่วนรายได้จากโรงไฟฟ้าจะเพิ่มขึ้นเป็น 20% ขณะที่ธุรกิจหลักคือหนังฟอกยังมีการเติบโตที่ดี โดยเฉพาะจากลูกค้ารายใหญ่ที่เป็นค่ายรถยนต์ทั้งฮอนด้าและอีซูซุออกรถยนต์โมเดลใหม่
นายวีระพล ยังชี้แจงถึงข้อกังวลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เกี่ยวกับการซื้อกิจการโรงไฟฟ้าโคกเจริญว่า คณะกรรมการบริษัทได้มีมติให้ CWT เข้าลงทุนในหุ้นของ บริษัท โคกเจริญ กรีน เอ็นเนอร์ยี่ จำกัด (KE) โดยกำหนดเงื่อนไขชำระเงินเบื้องต้น 50 ล้านบาท และจะชำระส่วนที่เหลืออีก 20 ล้านบาทเมื่อผู้ขายดำเนินการตามสัญญาแล้วเสร็จ ซึ่งหมายรวมถึงใบ รง.4 ด้วยนั้น
CWT ได้ชี้แจงกับ ก.ล.ต.ว่าในทางปฏิบัติบริษัทได้จ่ายเงินส่วนที่ 2 โดยไม่ได้รอใบ รง.4 เนื่องจากในช่วงเวลาดังกล่าวเห็นว่าผู้ขายมีปัญหาบางประการที่ไม่สามารถดำเนินการได้ จึงได้เจรจากับทางหน่วยงานราชการที่เกี่ยวข้องและได้รับคำตอบว่าสามารถยื่นขอใบ รง.4 และดำเนินขั้นตอนต่าง ๆ ได้ด้วยตัวเอง จึงตัดสินใจชำระเงินในส่วนที่เหลือดังกล่าวเพื่อให้ดำเนินโครงการได้ ซึ่งเป็นการตัดสินทางธุรกิจที่ยึดผลประโยชน์ของบริษัทเป็นที่ตั้ง แม้ว่าอาจจะไม่ได้ปฏิบัติตรงตามเงื่อนไขที่กำหนดไว้ในสัญญา แต่ก็สามารถทำให้โครงการเดินหน้าต่อไปได้